26.6.2023
(33)
RO
Jurnalul Oficial al Uniunii Europene
L 160/45
Conform informațiilor furnizate de Portugalia, la originea dificultăților cu care se confruntă Azores Airlines au contribuit șase factori-cheie (37): (i) utilizarea redusă a capacității (cu 40-50 % sub timpul de zbor de referință per avion, în mod tradițional, planul rețelei sale depinzând în mare măsură de traficul sezonier și de lipsa zborurilor de noapte), (ii) o creștere a costurilor de compensare cauzată de neregulile din orarul de zbor: de la 1,5 milioane EUR în 2015 la 4,5 milioane EUR în 2019, în timp ce, numai în 2018, costul aeronavelor închiriate pentru a rezolva problema întreruperilor s-a ridicat la peste 15 milioane EUR, (iii) costurile ridicate de întreținere legate de flota veche care a necesitat o întreținere corectivă considerabilă în 2019 și provizioanele ridicate necesare în 2019, (iv) costurile suplimentare legate de executarea înlocuirii flotei (livrarea cu întârziere a unei aeronave A321 în 2019 a condus la necesitatea unui contract de închiriere suplimentar, întârzieri în ceea ce privește formarea echipajului pentru flotă noua, ceea ce a dus la anulări în sezonul de vârf 2017); (v) venituri și performanță sub nivelul obișnuit date fiind cerințele OSP (limitări privind orarul pentru cele patru rute OSP care limitează rețeaua, optimizarea flotei și a echipajului, tarife reglementate prin OSP limitând potențialul veniturilor, cele patru rute OSP având ca rezultat un impact negativ asupra marjei EBIT de 13 milioane EUR în 2019), (vi) creșterea presiunii ca urmare, după 2015, a liberalizării rutei Ponta Delgada – Lisabona de către operatorii de transport low-cost, odată cu intrarea Ryanair, și având în vedere creșterea numărului de zboruri efectuate de TAP de la nodul Ponta Delgada al SATA, de exemplu, către destinații din America de Nord.
2.2.3.
Efectele pandemiei de COVID-19 asupra operațiunilor și rezultatelor beneficiarului
(34)
Efectele pandemiei de COVID-19 în sectorul aviației și al turismului au agravat dificultățile SATA.
Pandemia a declanșat un șoc considerabil și de lungă durată în ceea ce privește cererea, cauzat în principal de restricțiile de călătorie și de comerț instituite în Portugalia, în alte state membre și în America de Nord pentru a limita răspândirea acesteia începând din martie 2020 și care au un efect vizibil asupra economiei reale a Insulelor Azore [și, de asemenea, în Regiunea Autonomă a Insulelor Madeira (38)].
(35)
În timp ce în cei doi ani care au precedat pandemia de COVID-19, în perioada martie 2018-februarie 2020, SATA a efectuat 44 000 de zboruri, în perioada martie 2020-februarie 2022 numărul de zboruri efectuate a fost de 34 821, societatea reducându-și astfel oferta cu 21 %.
În ceea ce privește aceleași perioade și impactul asupra funcționării SATA, numărul de pasageri transportați a scăzut cu 43,5 %, de la 3,36 milioane la 1,9 milioane, numărul de locuri disponibile pe kilometru a scăzut cu 43,2 %, de la 5 843 de milioane la 3 326 de milioane, iar veniturile per călător-km au scăzut cu 58 %, de la 4 582 de milioane la 1 928 de milioane.
De asemenea, numărul pasagerilor care pleacă și sosesc pe aerodromurile exploatate de SGA a scăzut cu 33 %, de la 0,56 milioane la 0,38 milioane, iar veniturile din exploatare au scăzut cu 46 % (39).
(36)
În ceea ce privește veniturile pierdute de la izbucnirea pandemiei de COVID-19, chiar presupunând în mod prudent că veniturile SATA ar fi crescut cu o rată de creștere de 5 %, care este mai mică decât rata de creștere de 7,8 % pentru SATA Air Açores și de 5,1 % pentru Azores Airlines în perioada 2015-2019, comparația arată o pierdere de venituri în valoare de 35,3 milioane EUR pentru SATA Air Açores și, respectiv, de 180,3 milioane EUR pentru Azores Airlines.
În pofida măsurilor luate pentru a reduce costurile variabile sau semifixe, impactul asupra EBITDA SATA poate fi estimat la aproximativ 80 de milioane EUR, cu o pierdere de venituri nete de 54,5 milioane EUR în perioada martie 2020-februarie 2022 comparativ cu perioada martie 2018-februarie 2020.
(37)
La 30 aprilie 2021, Comisia a aprobat, în temeiul articolului 107 alineatul (2) litera (b) din TFUE, o compensație în valoare de 12 milioane EUR pentru SATA Air Açores și Azores Airlines pentru prejudiciile directe suferite din cauza restricțiilor de călătorie pe care ARA, Portugalia și autoritățile din alte țări de destinație le-au impus între 19 martie 2020 și 30 iunie 2020 pentru a limita răspândirea pandemiei de COVID-19 (40).
Cu toate acestea, scăderea bruscă a cererii cauzată de pandemia de COVID-19 a persistat după iunie 2020, iar impactul asupra veniturilor și pierderilor SATA până în prezent a fost de cinci până la șase ori mai mare decât pierderile acoperite de ajutoarele pentru compensarea prejudiciilor.
(37) Observațiile Portugaliei din 2 decembrie 2021, anexa 1 – Planul strategic și de restructurare al SATA pentru perioada 2021-2025, p. 9. (38) Decizia Comisiei din 30 aprilie 2021 în cazul SA.62505 (2021/N) COVID-19: Modificarea schemei de subvenții directe și a schemei de garantare a împrumuturilor SA.56873 (JO C 195, 21.5.2021, p. 22).
(39) Răspunsul Portugaliei la solicitarea de informații a Comisiei, transmis la 6 aprilie 2022, p. 8-10.
(40) Decizia Comisiei din 30 aprilie 2021 în cazul SA.61771 (2021/N) – COVID-19 – SATA – Compensarea prejudiciilor cauzate de evenimente extraordinare (JO C 285, 16.7.2021, p. 7).